René Goscinny

René Goscinny (* 14. august 1926, Paríž, Francúzsko – † 5. november 1977, Paríž) bol francúzsky spisovateľ a scenárista kreslených seriálov s postavou Asterixa.

Jeho rodičia boli židovského pôvodu, otec pracoval ako inžinier v chemickom priemysle, pochádzal z Poľska a matka z Ukrajiny. V roku 1928 sa rodina presťahovala za prácou do Argentíny. Goscinny vyštudoval francúzske lýceum v Buenos Aires, potom krátko pracoval v New Yorku.

Po návrate do Francúzska začiatkom 50. rokov 20. storočia sa naplno venoval literárnej tvorbe. Spoločne s ilustrátorom Jean-Jacques Sempé vytvorili postavu malého Mikuláša (petit Nicolas), ktorého príbehy zaznamenali značný úspech. Goscinnyho však najviac preslávili kreslené príbehy s postavičkami Asterixa, Obelixa a ďalších Galov, ktoré kreslil Albert Uderzo. Tieto príbehy boli preložené do viac než stovky jazykov a patria k najviac čítaným dielam francúzskej literatúry.

K ďalším jeho kresleným seriálom, ktoré vznikali súčasne, patria Lucky Luke, Iznogoud a iné. Goscinny bol tiež šéfredaktorom časopisu kreslených seriálov Pilote a založil spoločne s A. Uderzom a Dargaudom štúdio kresleného filmu Studios Idéfix. V ňom vznikol rad animovaných filmov, ako napr. Asterix a Kleopatra, Daisy Town, Daltonovci na výlete a iné. Za svoj prínos ku kinematografii obdržal Goscinny posmrtne filmové ocenenie César.

 Iné projekty 

Kategória:Francúzski spisovatelia
Kategória:Držitelia Césara
Kategória:Francúzski scenáristi komiksov
Kategória:Francúzski satirici
Kategória:Asterixove dobrodružstvá
Kategória:Francúzske osobnosti židovského pôvodu
Kategória:Spisovatelia židovského pôvodu
Kategória:Osobnosti z Paríža